Kim Andersen (V), 2010-02-02:
Vi er her i landet så heldige at have en lang række gode, store foreninger og organisationer, som arbejder med vigtige samfundsspørgsmål – som beskæftiger sig med sygdomsbekæmpelse og sygdomsoplysning; som beskæftiger sig med miljø og natur; som beskæftiger sig med store, vigtige humanitære opgaver.
Det vil jeg godt benytte lejligheden til at rose og anerkende.
Det er med til at sætte et helt særligt folkeligt lys på nogle vigtige problemstillinger i samfundslivet.
Det er også med til at skabe et sundt og naturligt folkeligt engagement, som jeg gerne vil påskønne og udtrykke anerkendelse for.
De foreninger og organisationer har i vid udstrækning finansieret deres arbejde ved frivillige bidrag, herunder ved forskellige former for indsamlingsvirksomhed.
Det synes jeg er fornuftigt og godt, for ud over at det jo giver nogle penge, som de her foreninger og organisationer kan bruge til fornuftige, anerkendelsesværdige formål, er det med til at synliggøre de pågældende foreninger, og ikke mindst er det med til at synliggøre og skabe debat og viden om de problemstillinger, som de pågældende foreninger og organisationer arbejder med.
Det er vigtigt.
Der er også en tredje grund til, at jeg synes, det er fornuftigt og godt: Det er med til at skabe et engagement i den pågældende forening eller organisation.
Der er en konkret opgave for medlemmerne at arbejde med, noget, der skal gøres.
Jeg har igennem lang tid arbejdet en lille smule med problemstillingen og indsamlingsloven, og jeg tror, justitsministeren kan bekræfte, at jeg igennem lang tid har nævnt, at der var behov for at få ændret indsamlingsloven fra 1971.
Der er sandt at sige sket rigtig meget i vores samfund siden da, og jeg er glad for, at vi nu i bred enighed kan lave en revision af 1971-lovgivningen.
Det er en fin redegørelse, som justitsministeren her er kommet med.
Den er vi fra Venstres side meget, meget tilfredse med.
Vi er også glade for, at vi i kølvandet af SF's beslutningsforslag kan samles bredt i Folketinget om at lave en sådan revision.
Vi skal naturligvis ikke bare forholde os til gade- og husstandsindsamlinger, vi skal også se på, hvilke problemstillinger der rejser sig ved telefonindsamlinger og ved indsamlinger over nettet.
Og hvad med indsamlinger, der foretages på åben gade: Hvordan skal man opføre sig der?
Hvordan skal man drive sin virksomhed?
Vi skal jo heller ikke genere diverse handelsstandsforeninger.
Der skal være nogle rammer.
Endelig skal det jo også være sådan, at det her skal foregå bredt.
Det er ikke bare de foreninger og organisationer, som i dag er opført på listen, som skal være med til at udforme de nye regler.
Det skal også nogle af de foreninger, som i dag ikke er på listen.
Det er jo naturligt, at Kræftens Bekæmpelse er på listen, men jeg forstår modsat ikke, at Hjerteforeningen ikke må samle ind og ikke er på listen.
Jeg forstår heller ikke, at Læger Uden Grænser ikke er på den.
De skal selvfølgelig også have lov til at bidrage til det kommende udvalgsarbejde.
Vi skal også, synes jeg, inddrage indsamlingsorganisationernes fælles brancheforening ISOBRO.
Jeg kunne godt ønske mig, at vi kunne lave en bred rammelovgivning, der byggede på nogle gennemtænkte principper, værdier og normer, og så i øvrigt lavede en selvregulerede mekanisme inden for de her foreninger og organisationer, sådan at de selv, når en forening ligesom ikke havde benyttet sig af retten til indsamling, ud fra nogle kriterier og principper kunne supplere deres kreds, om jeg så må sige.
Den skal ikke blive for stor; jeg synes ikke, den skal blive meget større, end den er i dag, for så bliver det måske for meget.
Og der skal heller ikke være indsamlinger hver dag.
Så bliver vi nok lidt trætte af det.
Men for organisationer, som er anerkendt i samfundet, og som beskæftiger sig med vigtige ting, som nyder respekt og har anseelse i befolkningen, synes jeg det vil være naturligt.
Jeg synes, det er en fornøjelse at lukke op for en indsamler en lørdag eftermiddag og stå og få en sludder på trappestenen og aflevere en halvtredser eller en hundredkroneseddel, eller hvad der ligger i lommen, og så ønske god vind i øvrigt med indsamlingen og få en status på, hvordan det går.
Det hører med til det folkelige Danmark, det folkelige foreningsdanmark, og det vil jeg gerne være med til at fremme, og det håber jeg vi kan med en revision af den her indsamlingslov.
Venstre støtter ideen.